बिहार समेत देश के अलग-अलग राज्य में 4 लोकसभा अवुरी 10 विधानसभा सीट खाती भईल उपचुनाव में सोमवार के मतदान के दौरान ईवीएम में गड़बड़ी से जुड़ल खबर प राजद प्रमुख लालू प्रसाद यादव के बड़की बेटी आ बड़का बेटा जोरदार कटाक्ष कईले अवुरी इशारा-इशारा में चुनाव आयोग प निशाना सधले।
उत्तर प्रदेश के कैरना समेत देश के अलग-अलग हिस्सा में सोमवार के भईल मतदान के दौरान कही से ईवीएम त कही से वीवीपैट के गड़बड़ी शिकायत मिलल। ए गड़बड़ी से जुड़ल शिकायत प चुनाव आयोग सफाई देलस कि बहुत जादे गर्मी के चलते मशीन खराब हो गईल।
चुनाव आयोग के ए जवाब प कटाक्ष करत लालू प्रसाद यादव के बड़की बेटी आ राज्यसभा सांसद मीसा भारती जोरदार कटाक्ष कईली अवुरी एगो ट्वीट में कहली कि बढ़िया भईल कि ईवीएम के लूक (लू) लागल, जदी डायरिया हो जाईत त मामला ढेर गड़बड़ा जाईत।
मीसा लिखली, “अभी तक चुनाव आयोग क़हत रहे कि ईवीएम अजर-अमर बा। लेकिन सबेरे आठे बजे एकरा लूक लाग गईल। जदी दुपहर के गर्मी में डायरिया हो जाईत त बिना हिसाब किताब के भगवा रंग के पर्ची उगिले लागीत।”
एकरा बाद लालू यादव के बड़का बेटा आ बिहार के पूर्व स्वास्थ्य मंत्री तेज प्रताप यादव एगो ट्वीट में चुनाव आयोग के जवाब के मज़ाक उड़वले। तेज प्रताप लिखले, “सुनाता कि ईवीएम के लूक लाग गईल बा।
हे भगवान, अभी त बहुत चुनाव बाकी बा। बार बार ईवीएम के काहें कष्ट देतानी, तड़पा-तड़पा के मारे से बढ़िया होई कि एके बेर में उठा लिही।”
ए दुनो भाई बहिन से पहिले दिल्ली के आम आदमी पार्टी के विधायक अल्का लांबा चुनाव आयोग के जवाब प चुटकिला अंदाज़ में प्रतिक्रिया देली। अल्का अलग-अलग ईवीएम के बीच में होखत बातचीत के कल्पना करत लिखली –
पहिलकी ईवीएम : बहिन हमरा से जादा ना बर्दाश्त होखे एहसे हम चुनाव आयोग के बोल देले बानी कि हमरा के कश्मीर मत भेजल जाए।
दुसरकी ईवीएम : हमरा त काल्ह (सोमवार) के यूपी में लूक लाग गईल।
तिसरकी ईवीएम : हम त आपन ड्यूटी गोवा में लगवावतानी, हमरा समुंदर के किनारा घुमल बहुत निक लागेला।
हालांकि ए मामला में हंसी-ठिठोली के अलावे कांग्रेस पार्टी, समाजवादी पार्टी अवुरी राष्ट्रीय लोकदल के नेता चुनाव आयोग में शिकायत भी दर्ज करवले बाड़े अवुरी चुनाव आयोग उत्तर प्रदेश के कैरान लोकसभा क्षेत्र के उपचुनाव में करीब 40 मतदान केंद्र प दोबारा मतदान करावे के घोषणा क चुकल बा।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva